Document ID: /roh_data/filtered/fineweb-2-filterrobots_roh.jsonl.gz/54517

L'aviun svizzer è arrivà mardi a bun’ura en ses lieu da destinaziun Abu Dhabi. Ed uschia ha per l'emprima giada in aviun circumdà il mund senza carburant e mo cun energia solara.
La davosa etappa da Cairo ad Abu Dhabi ha il pilot Bertrand Piccard fatg en var 48 uras. Dapi la partenza il mars 2015 ad Abu Dhabi han Piccard e ses collega André Borschberg fatg pli che 43’000 kilometers cun l’aviun «Solar Impulse 2».
Bertrand Piccard aveva stuì spustar la partenza per la davosa etappa pervi dad ina grippa e pervi da schlett’aura per in’emna. La davosa saja er stada la pli difficila da las totalmain 17 etappas. Quai ha communitgà la squadra da «Solar Impulse 2». La raschun sajan stadas cunzunt las diversas zonas cun scumond da sursgular e l’aura.
Doris Leuthard al lieu
Tar ils giasts uffizials ch’han spetgà l’arriva da l’aviun ad en l’emirat han tranter auter er tutgà la cussegliera federala Doris Leuthard, prinzi Albert da Monaco ed il minister dal stadi Al Jaber ch’è il manader da la suprastanza da la citad ecologica Masdar.
RR novitads 06:00